Kirkeprovinsen Juba i det som ble Sør-Sudan; bispedømmet Wau markert i vest
St. Matthew's Cathedral i Khartoum
Erkebispedømmet Khartoum
 **Gabriel Zubeir Wako**  (født 27. februar 1941 i Mboro i Sudan) var katolsk erkebiskop av Khartoum fra 1981 til 2016, og kardinal fra 2003.

Liv og virke
------------

### Prest

Gabriel Zubeir Wako studerte katolsk teologi og ble presteviet i 1963. Under de videre studier spesialiserte han seg i pastoralteologi. Hans første oppgaver som prest var i sjelesorgen i distriktet Gogria. Senere ledet han i flere år et juniorseminar og arbeidet som sjelesørger for speidere.

### Biskop av Wau

Han ble den 12. desember 1974 utnevnt til biskop av Wau av pave Paul VI (1963–78), bare 33 år gammel. Han ble bispeviet av kardinal Agnelo Rossi som ver prefekt for Kongregasjonen for troens utbredelse; medkonsekranter var den pavelige pro-nuntius til Sudan erkebiskop Ubaldo Calabresi og erkebiskop Ireneus Wien Dud av Juba. Fra 1974 til 1979 var han biskop av Wau i det katolske Sør-Sudan. 

Han var president for den sudanske bispekonferansen fra 1978 til 1990 og fra 1992. 

### Erkebiskop av Khartoum, kardinal

I 1979 ble han koadjutor-erkebiskop og i 1981 ordinær erkebiskop av Sudans hovedstad Khartoum. Pave Johannes Paul II utnevnte ham til kardinal den 21. oktober 2003, med  *Sant’Atanasio a Via Tiburtina* som tittelkirke. Han var den første sudanesiske kardinal noensinne.

Han deltok på den femte ordinære bispesynoden høsten 1980, den sjette ordinære bispesynoden høsten 1983, den andre ekstraordinære bispesynoden høsten 1985, den syvende ordinære bispesynoden høsten 1987, bispesynoden for Afrika våren 1994 og den niende ordinære bispesynoden i oktober 1994. Han var fra 1985 til 1995 medlem av Det pavelige råd for den inter-religiøse dialog, og han var konsultor for Kongregasjonen for folkenes evangelisering (Propaganda Fide) fra 1993 til 1998.

I mai 1998 satt han i fengsel en kort periode etter at en muslimsk kjøpmann hevdet at erkebiskopen skyldte ham 650.000 $ for humanitær hjelp som var levert til erkebispedømmet Khartoum til bruk i det borgerkrigsrammede Sør-Sudan. 

Han er en ivrig komponist, spesielt av musikk til liturgisk bruk.

Kardinal Zubeir Wako ble utsatt for en mordforsøk fra et medlem av den overveiende muslimske messiriastammen da han feiret søndagsmesse den 10. oktober 2010.

Han fratrådte som erkebiskop av Khartoum den 10. desember 2016 og ble etterfulgt av sin koadjutor-erkebiskop Michael Didi Adgum Mangoria.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Alessandro Mattei (1744-1820) \*1767
* Kardinal Pietro Francesco Galleffi (1770-1837) \*1819
* Kardinal Giacomo Filippo Fransoni (1775-1856) \*1822
* Kardinal Carlo Sacconi (1808-1889) \*1851
* Kardinal Edward Henry Howard of Norfolk (1829-1892) \*1872
* Kardinal Mariano Rampolla del Tindaro (1843-1913) \*1882
* Kardinal Rafael Merry del Val y Zulueta (1865-1930) \*1900
* Erkebiskop Leopoldo Duarte e Silva (1867-1938) \*1904
* Biskop Paulo de Tarso Campos \* (1895-1970 \*1935
* Kardinal Agnelo Rossi (1913-1995) \*1956
* Kardinal *Gabriel Zubeir Wako* (1941-) \*1975

Referanser
----------

1. ↑  «Sudan: assassination attempt on Cardinal». 13. oktober 2010. Besøkt 22. juli 2016.
2. ↑  «Sudan: Christian leader narrowly escapes Muslim assassination attempt». Besøkt 22. juli 2016. [*død lenke*]
3. ↑  «Other Pontifical Acts». Besøkt 10. desember 2016.
4. ↑  zuwa, lest 22. januar 2022

Eksterne lenker
---------------

* Fyldige kardinalsbigrafier på norsk – katolsk.no
* Biografi på The Cardinals of the Holy Roman Church

|  |  |
| --- | --- |
| Oppslagsverk/autoritetsdata | Catholic-Hierarchy **·** VIAF **·** GND **·** LCCN **·** ISNI
 |